Суніцы  
*Уладзімір Ягоўдзік*

3 дзяцінства помніцца маміна загадка:

*Сядзіць паненка ў чырвонай сукенцы,*

*хто яе ўбачыць — той і паклоніцца.*

Ах, як пахнуць, як хутка растаюць у роце салодкія суніцы! Не ведаю я смачнейшага ласунку на свеце. Кожная ягадка нібыта чароўная кропля, што ўвабрала ў сябе і фарбы, і пахі, і нават птушыныя спевы на пачатку лета.

3 ягаднай сям'і суніцы паспяваюць першыя: яны высыпаюць у канцы чэрвеня. Аднак не трэба па іх спяшацца, як па грыбы, недаспаўшы, на раннім досвітку. Бяруць суніцы, калі сплыве туман і прападзе раса. Інакш яны памнуцца ў кошыку, разлезуцца на кашу. Ну а найлепшыя сунічнікі — каля дарог лясных і сцежак, на колішніх[[1]](#footnote-1) прасеках[[2]](#footnote-2) і светлых палянах. Словам, там, дзе шаты верхалесся не замінаюць вясёлым сонечным промням мілаваць і грэць зямлю, кожную травінку і карэньчык.

Збіраць жа суніцы — свята, а не работа. Яны самі просяцца ў далонь, але ўмеюць і спрытна хавацца ў траве ці пад сваімі зубчатымі трыліснікамі[[3]](#footnote-3). Таму наперад раю: убачыўшы першую ягадку, адразу пакланіся, а тады шукай яе сябровак. I не тупай, як мядзведзь, не тапчы лішне сунічнік. Нездарма нас вучыць мудраслоўе:

*Ягаднік раз пашкадуеш — ён цябе дзесяць.*

Суніцы не толькі смаката, яны таксама лекі. Шмат якія хваробы дзякуючы ім адольвалі ў даўніну нашы дзяды і прадзеды. Лепшае сведчанне таму — народная прымаўка:

*Суніцы спажываеш — хваробы з сэрца выганяеш.*

Суніцы сушаць, з іх ціснуць сок і вараць варэнне. Адна яго лыжачка зімою зараз жа нагадае лета, высокі чэрвеньскі поўдзень з пчаліным гудам і сухім гаркавым пахам кветак. I ўсё-такі самыя смачныя і карысныя суніцы — свежыя, з кубкам малака або вяршкоў[[4]](#footnote-4). Не лянуйцеся збіраць іх, ешце па ягадцы і цэлымі жменямі, тады ніякая хвароба не прычэпіцца да вас.

1. Ко́лішні — які мае адносіны да мінулага, меў месца ў мінулым. [↑](#footnote-ref-1)
2. Прасе́ка — ачышчаная ад дрэў паласа ў лесе. [↑](#footnote-ref-2)
3. Трылі́снік — так называецца ліст, які складаецца з трох злучаных лісточкаў. [↑](#footnote-ref-3)
4. Вяршкі́ — тлусты верхні слой на малацэ; смятана. [↑](#footnote-ref-4)